সূত্রের খবর, শনিবার রাতে নিজের বাড়িতেই বিছানায় শুয়ে ঘুমাচ্ছিলেন ওই যুবতী। আনুমানিক রাত ২টো নাগাদ পাত্র জাতীয় কিছুতে বেশ খানিকটা অ্যাসিড নিয়ে জানালা দিয়ে ওই যুবতীর মুখে ও গায়ে ঢেলে দেয় দুষ্কৃতীরা। আশঙ্কাজনক অবস্থায় ওই যুবতীকে প্রথমে তেহট্ট হাসপাতালে ও পরে কৃষ্ণনগর হাসপাতালে ভর্তি করা হয়। রবিবার দুপুরে সেখানেই মৃত্যু হয় তাঁর। প্রসঙ্গত, গত এক মাস আগে ওই যুবতীকে বাড়িতে একা পেয়ে ধর্ষণ করে স্থানীয় সুধীর বিশ্বাস নামের এক ব্যাক্তি। আক্রান্তের পরিবারের অভিযোগ— সেই ধর্ষণের ঘটনায় তেহট্ট থানায় অভিযোগ দায়ের করা হলেও পুলিশ কোনও পদক্ষেপ নেয়নি। উল্টে তার পর থেকেই অভিযোগ তুলে নেওয়ার জন্য ওই যুবতীর পরিবারের উপরে চাপ দিচ্ছিল কিছু দুষ্কৃতী, এমনকী অভিযোগ না তুললে প্রাণে মেরে ফেলারও হুমকি দিচ্ছিল দুষ্কৃতীরা। আর সেই কারণেই শনিবার রাতের এই অ্যাসিড হামলা বলে দাবি মৃতের পরিবারের। তবে প্রাথমিক তদন্তের পর পুলিশের অনুমান, অ্যাসিড নয়, আগুনে মৃত্যু হয়েছে ওই যুবতীর। পুলিশ মৃতদেহ ময়নাতদন্তের জন্য পাঠিয়েছে। ময়নাতদন্তের রিপোর্ট এলেই মৃত্যুর কারণ পরিষ্কার হবে বলে মনে করছে পুলিশ। সমস্ত দিক খতিয়ে দেখে তদন্ত শুরু করেছে তেহট্ট থানার পুলিশ।
 
দেখুন ভিডিও